|  |  |
| --- | --- |
| Формуляр за частична предварителна оценка на въздействието\*  (Приложете към формуляра допълнителна информация/документи) | |
| **Институция:** Министерство на околната среда и водите | **Нормативен акт:** Проект на Закон за изменение и допълнение на Закона за управление на отпадъците |
| **За включване в законодателната/оперативната програма на Министерския съвет за периода:** 01.01.2020 – 30.06.2020 г. | Дата: 18.05.2020 г. |
| **Контакт за въпроси**: А. Пейчев | **Телефон:** 02/940 6580 |
| 1. Дефиниране на проблема:   * 1. *Кратко опишете проблема и причините за неговото възникване. Посочете аргументите, които обосновават нормативната промяна*   С приетия на 2.12.2015 г. План за действие на ЕС за кръговата икономика са поставени рамките на европейската политика за преход към икономика, доближаваща се в по-голяма степен до кръгова икономика, при която стойността на стоките, материалите и ресурсите се запазва възможно най-дълго в икономиката, а генерирането на отпадъци е сведено до минимум. Основната цел е изграждане на устойчива, нисковъглеродна и конкурентоспособна икономика с ефективно използване на ресурсите на ниво ЕС.  Установени са основните препятствия пред прехода към кръгова икономика на ниво ЕС, основна част от които са свързани с управлението на отпадъците. Управлението на отпадъците заема централно място в кръговата икономика: то определя прилагането на практика на йерархията на ЕС за отпадъците. С цел да се постигнат унифицирани общи резултати и действия от всички ДЧ са направени законодателни промени в Директива 2008/98/ЕО относно отпадъците като част от законодателен пакет „Кръгова икономика“.  Основните проблеми, които се адресират с промените в Директива 2008/98/ЕО са:   * Статистическите данни за ЕС показват като цяло неефикасна система на управление на отпадъците, при която по-голямата част от отпадъците, годни за рециклиране, се изхвърлят в депа или се изгарят, което може да има вредни последици за околната среда и е свързано със значителни икономически загуби. * Необходимост от по-високи нива на оползотворяване на материалите, тъй като се рециклират едва около 40 % от отпадъците на домакинствата в ЕС, като този процент варира между отделните държави и региони от 80% до по-малко от 5%; * Липсва дългосрочна визия за повече рециклиране и за намаляване на депонирането на битови отпадъци; * Недостатъчно активно е използването на различни икономически инструменти за постигането на съответствие с йерархията на ЕС за отпадъците; * Необходимо е подобряване на събирането и сортирането на отпадъците за увеличаване на висококачественото рециклиране; * Недостатъчно съпоставими и висококачествени статистически данни за ЕС, поради многообразие в начините на изчисляване на равнищата на рециклиране от ДЧ, което да осигурява сравнимост на резултатите и да насърчава по-висококачественото рециклиране. * Недостатъчно ефективни системи на разширена отговорност на производителя в различните ДЧ и за различните видове отпадъци, поради многообразие в изискванията и липса на унифицирани минимални условия, на които те да отговарят.   Анализираните основни пречки към прехода към кръгова икономика, произтичащи от управлението на отпадъците на ниво ЕС, са адресирани чрез приетите изменения с Директива 2018/851/ЕС, с която е изменена Рамковата директива 2008/98/ЕО относно отпадъците, както и чрез Директива 2018/850/ЕС, с която е изменена Директива 1999/31/ЕО относно депонирането на отпадъци.  Установените проблеми на ниво ЕС, адресирани с промени в посочените директиви, се припокриват и на национално равнище като се постави акцентът върху нивата на рециклиране и депониране на битови отпадъци. В частност в страната е налице проблем с депониране и нерегламентирано изгаряне на текстилни отпадъци от домакинствата.  Въведени са следните основни промени в европейското законодателство, които следва да бъдат изпълнявани от всички ДЧ:   * Целта за подготовка за повторна употреба и рециклиране на битовите отпадъци е завишена до 65% през 2035 г., за да се извлекат съществени екологични, икономически и социални ползи и да се ускори преходът към кръгова икономика. Въведени са междинни цели от 55% и 60% съответно за 2025 г. и 2030 г.; * С цел допълнително стимулиране на прехода към кръгова икономика е въведена цел за намаляване до 10 % на депонираните битови отпадъци до 2035 г., която може да бъде отложена с 5 г., при условие, че държавата е постигнала намаление до 25 %. * С цел съпоставимост на резултатите между ДЧ значително е стеснен обхватът на възможните методи на изчисляване на целта по рециклиране. Въведени са точни правила за изчисляването на целите въз основа на теглото на битовите отпадъци, които постъпват за рециклиране и е определена точката на измерване на извършването на процеса на рециклиране; * Въведени са определения за „неопасни отпадъци“, „битови отпадъци“, „биологични отпадъци“, „отпадъци от строителство и разрушаване“, „хранителни отпадъци“, „оползотворяване на материали“, „насипване“ и „схема за разширена отговорност на производителя“, за да се внесе яснота относно обхвата на тези понятия и да се постигне съпоставимост между обхвата на дейностите с отпадъците в отделните ДЧ; * Въвежда се определение за „схема за разширена отговорност на производителя“, за да се изясни, че става въпрос за набор от мерки, предприети от държавите членки, с които производителите се задължават да поемат финансова или финансова и организационна отговорност за управлението на отпадъци като етап от жизнения цикъл на продукта, включително за дейностите по събиране, сортиране и третиране; * Поради различната ефективност и резултатност в отделните държави членки в работата на въведените до момента схеми за разширена отговорност на производителя, са определени минимални изисквания относно тяхното функциониране като те се прилагат и по отношение на схемите за РОП, въведени съгласно други законодателни актове, по-специално директиви 2000/53/ЕО, 2006/66/ЕО и 2012/19/ЕС на Европейския парламент и на Съвета, в допълнение към вече предвидените в тях изисквания. Поставят се изисквания за ясно определяне на ролите на отделните заинтересовани страни, ефективността на разходите, определянето на вноските, които производителите заплащат, изисквания за прозрачност, както и системи за отчитане и ефективен контрол на дейността на схемите; * С цел да се увеличат процентите на подготовка за повторна употреба и рециклиране, да се осигурят възможности за висококачествено рециклиране и да се насърчи усвояването на качествени вторични суровини е въведено задължението за всички ДЧ за въвеждане на разделно събиране най-малкото за отпадъците от хартия, метал, пластмаса и стъкло, което държавите членки трябваше да изпълнят до 2015 г., както и следва да въведат разделно събиране за биоотпадъци, опасните отпадъци, образувани от домакинства, и текстилните отпадъци в срок до 31 декември 2024 г.; * С цел постигане на целите, установени в директивата, държавите членки следва да използват икономически инструменти и други мерки за създаването на стимули за прилагане на йерархията на отпадъците, като посочените в приложение IVa, които включват, наред с другото, такси за депониране и изгаряне, схеми за принципа „плащаш повече, ако изхвърляш повече“, улесняване на даряването на храни, стимули за местните органи или други подходящи инструменти или мерки; * Въведено е изискването за предприемане на мерки за улесняване на признаването като страничен продукт на дадено вещество или предмет, които са резултат от производствен процес, както и мерки, за да гарантират, че отпадъците, които са преминали през дейност по оползотворяване, престават да се считат за отпадъци, ако отговарят на всички условия, установени в член 6, параграф 1 от директивата. На Комисията са предоставени правомощия да приема актове за определяне на подробни критерии във връзка с прилагането на статуса на страничен продукт и относно прилагането на статуса за край на отпадъка. Въведено е изискване да се разгледат специфични критерии за край на отпадъка, най-малкото за инертни материали, хартия, автомобилни гуми и текстил на ниво ЕС; * Въведени са редица допълнителни изисквания към ДЧ за предприемане на мерки за насърчаване на разработването, производството и използването на устойчиви продукти, предотвратяването на отпадъци Като подпомагат новаторските модели на производство, търговия и потребление, които намаляват наличието на опасни вещества в материалите и продуктите, които насърчават увеличаването на продължителността на живота на продуктите и многократната им употреба, вкл. чрез мерки за информиране на потребителите и за насърчаване да допринасят по-активно за подобряване на ресурсната ефективност.   В допълнение към директивните изисквания са предложени редакции на разпоредби в Закона за управление на отпадъците, с които се поставя законовата основа за въвеждане на разширена отговорност за текстилни продукти, като начин за изпълнение на изискването по директива за разделно събиране на отпадъци от текстил.  По отношение на националното законодателство, към настоящия момент е налице несъответствие с посочените изисквания и задължения, въведени с промени в Директива 2008/98/ЕО.  По-конкретно, Закона за управление на отпадъците, в който е транспонирана Директива 2008/98/ЕО не отразява обобщените по-горе групи от актуализирани мерки и разпоредби, въведени с нейното изменение посредством Директива 2018/851/ЕС.  *1.2. Опишете какви са проблемите в прилагането на съществуващото законодателство или възникналите обстоятелства, които налагат приемането на ново законодателство. Посочете възможно ли е проблемът да се реши в рамките на съществуващото законодателство чрез промяна в организацията на работа и/или въвеждане на нови технологични възможности (например съвместни инспекции между няколко органа и др.)*  Приемането на изменения в Закона за управление на отпадъците се налага от задължението за транспониране на изменено европейско законодателство. Законът за управление на отпадъците е рамката, която въвежда в България всички основни ангажименти на общини, производители и оператори на дейности с отпадъци, както и изискванията за разделно събиране и за постигане на целите по рециклиране на отпадъци. Съответно по отношение на тези изисквания не е налице друга възможност за привеждане в съответствие с изменената Директива 2008/98/ЕС.  Що се отнася до изискванията за въвеждане на комплекс от мерки за предотвратяване образуването на отпадъци, нерегламентирано изхвърляне на отпадъци, информиране на гражданите или подкрепа и стимулиране на производителите при проектиране и производството, то те ще бъдат реализирани чрез национални стратегически документи, второстепенни актове, програми и инициативи.  *1.3. Посочете дали са изготвени последващи оценки на нормативния акт или анализи за изпълнението на политиката и какви са резултатите от тях?*  Не са извършвани последващи оценки на нормативния акт. | |
| 1. Цели:   *Посочете целите, които си поставя нормативната промяна по конкретен и измерим начин и график за тяхното постигане. Съответстват ли целите на действащата стратегическа рамка?*  Целта на проекта на Закон за изменение и допълнение на Закона за управление на отпадъците (ЗИД на ЗУО) е да бъдат транспонирани в българското законодателство измененията на Директива 2008/98/ЕО и Директива 1999/31/ ЕО чрез Директива 2018/851/ЕС и Директива 2018/850/ЕС. | |
| 1. Идентифициране на заинтересованите страни:   *Посочете всички потенциални засегнати и заинтересовани страни, върху които*  *предложението ще окаже пряко или косвено въздействие (бизнес в дадена*  *област/всички предприемачи, неправителствени организации, граждани/техни*  *представители, държавни органи, др.).*  Лицата, които се явяват засегнати и заинтересовани страни са:   * Общините в България (265 бр.), които следва да предприемат необходимите действия за постигане на новите по-високи цели по рециклиране на битови отпадъци, както и да въведат допълнително задължителното разделно събиране на биоотпадъци, опасни отпадъци от домакинствата и текстилни отпадъци до 31 декември 2024 г. По отношение на изпълнението на целите заинтересовани страни и са и създадените регионални сдружения (53 бр.), които обхващат всички общини и отговарят за постигане на целите на ниво регион. * Лица, които извършват дейности с отпадъци – събиране, предварително третиране и рециклиране по отношение на осигуряване на суровина за рециклиране и отчитане на количествата рециклирани битови отпадъци. Съгласно *Публичния регистър на лицата, притежаващи документи за извършване на дейности с отпадъци* лицата, които имат издадени разрешителни документи за рециклиране на отпадъци с произход от бита са около 500 бр. С оглед на въведените промени в директивата, тези лица не са засегнати същата степен като в други ДЧ, доколкото и към момента в България рециклираните отпадъци се отчитат единствено от крайните рециклатори за действително преработените количествата. По отношение очакванията за общоевропейски унифицирани критерии за страничен продукт и край на отпадъка, които ЕК следва да проучи, това би имало положително въздействие върху български оператори. * Организации по оползотворяване на масово разпространени отпадъци –колективни организации по смисъла на директивата, чрез които се въвежда разширена отговорност на производителя. Въведените минимални изисквания към схемите на разширена отговорност на производителя съгласно чл. 8а от директивата ще изискват частични промени в дейността предимно по отношение на формирането на вноските на производителите в организациите и изискванията за прозрачност на дейността. Към настоящия момент броят на засегнатите организации по оползотворяване е 36. * Лица, които пускат на пазара продукти. По отношение на РОП, доколкото се въвеждат директивни изисквания към формирането на вноските в организациите по оползотворяване, в т.ч. за модулиране съобразно възможностите на продуктите да бъдат повторно използвани и по-лесно рециклирани, това може да доведе до намаляване или увеличаване на разходите на производители и вносители; Това са общо около 10 000 юридически лица, които пускат на пазара различни стоки, които са обхванати в режим на разширена отговорност на производителя.   По отношение на изискванията за проектиране и производство. От една страна това са национални мерки, които ще бъдат въвеждани чрез националните стратегически документи, от друга – общоевропейски, напр. за намаляването на съдържанието на опасни вещества, посредством изискванията на други европейски актове;   * Неправителствени организации в сферата на околната среда и в областта на социалните дейности, които могат да вземат участие в дейности по осведомяване и работа по инициативи с обществеността по предотвратяване на отпадъците и в областта на повторна употреба; * Граждани – от гл.т. на нови изисквания за разделно събиране, мерки по ограничаване на нерегламентирано замърсяване, предотвратяване на отпадъци и повторна употреба. Също така въвеждането в пълнота на директивните минимални изисквания към схемите на РОП, е възможно да се отразят в крайните потребителски цени, в случай че тези изисквания водят до повишаване или намаляване на разходите на производители и вносители, членуващи в организации по оползотворяване; * Специфична заинтересована страна са производители и търговци на хранителни продукти, както и заведения за хранене, доколкото се въвеждат основни изисквания за трайно намаляване на хранителните отпадъци. Държавите членки следва да предприемат мерки в тази посока, като е предвидено въвеждането на показатели за измерване на намаляването от страна на ЕК. * По отношение на обувки и текстилни продукти заинтересовани лица са тези, които ги пускат на пазара, тъй като за тях се въвеждат допълнителни изисквания за вписване в публичен регистър по чл. 45 от ЗУО. Самите отпадъци от обувки и текстил се дефинират като масово разпространени и са предложени необходимите изменения в ЗУО с цел въвеждане на разширена отговорност на производителя за обувки и текстил. | |
| 4. Варианти на действие:  *Идентифицирайте основните регулаторни и нерегулаторни възможни варианти на действие от страна на държавата, включително варианта „без действие“*  **Вариант 1: Без действие**  При този вариант не се предвижда изменение и допълнение на Закона за управление на отпадъците. В този случай, българското законодателство няма да бъде приведено в съответствие с изменената Директива 2008/98/ЕО относно отпадъците и Директива 1999/31/ЕО относно депонирането на отпадъци.  **Вариант 2: Приемане на Закон за изменение и допълнение на Закона за управление на отпадъците**  С приемането на ЗИД на ЗУО ще бъдат направени изменения, с които да бъдат отразени направените промени с Директива (ЕС) 2018/851 на Европейския парламент и на Съвета от 30 май 2018 година за изменение на Директива 2008/98/ЕО относно отпадъците и Директива (ЕС) 2018/850 на Европейския парламент и на Съвета от 30 май 2018 година за изменение на Директива 1999/31/ЕО относно депонирането на отпадъци.  В проекта на ЗИД на ЗУО се поставя рамката за разрешаване на установените проблеми като се задават основните параметри на новите изисквания и цели, произтичащи от изменените директиви.  Вариантът на изменение на закона сам по себе включва възможности за избор и оценка на прилагане на различни мерки на следващ етап, тъй като те следва да бъдат изцяло в подзаконовата уредба.  Така например, детайлното и конкретно разписване на отделните изисквания по отношение на разширена отговорност на производителя, които произтичат от унифицираните изисквания, въведени с чл. 8а в Директива 2008/98/ЕО, следва да бъде направено в отделените подзаконови нормативни актове по реда на чл. 13 от ЗУО, като се съобразяват спецификите на отделните потоци отпадъци.  Предложените мерки по отношение на отпадъците от текстил и обувки са свързани отново с поставяне на законова рамка, която да осигури възможност за реализиране на разширена отговорност на производителя. Това включва аналогични на другите потоци отпадъци базови изисквания към организациите по оползотворяване. Регистърът за лицата, които пускат на пазара текстил от своя страна е мярка, която създава предпоставки за по-точно определяне на вида и броя задължени лица по аналогия с другите създадени регистри.  Извън предложената обща законова рамка, всички изисквания по евентуално въвеждане на РОП за текстил следва да бъдат в подзаконов акт по чл. 13 от ЗУО, който да бъде самостоятелно обсъждан и оценен. | |
| 5. Негативни въздействия:  *Опишете качествено (при възможност - и количествено) всички значителни потенциални икономически, социални, екологични и други негативни въздействия за всеки един от вариантите, в т.ч. разходи (негативни въздействия) за идентифицираните заинтересовани страни в резултат на предприемане на действията. Пояснете кои разходи (негативни въздействия) се очаква да бъдат второстепенни и кои да са значителни*  **Вариант 1: Без действие**  **Икономически негативни въздействия:**   * Негативните въздействия са на първо място санкции за държавата при наказателна процедура от страна на ЕК поради нетранспониране на директивните текстове. * При липса на въведени по-високи цели за рециклиране на битови отпадъци и за ограничаване на депонирането ще продължават да нарастват значително разходите за третиране на общините. * Няма да бъде налице възможност за намаляване на разходите за домакинствата. * Ще продължава нарастването на вносни суровини за българските рециклиращи предприятия, поради липсата на мерки, които да доведат до увеличаване на количеството и качеството на разделно събраните рециклируеми суровини с национален произход. * Липсата на единни критерии за системите на РОП ще постави организациите в условия на нарушена конкуренция, тъй като само някои от тях биха се съобразили доброволно с директивните изискания. Това ще въздейства върху конкуренцията между лицата, които пускат на пазара стоки в обхвата на РОП, като не съществува възможност да им бъдат предоставени по-ниски финансови вноски, модулирани въз основа на по-екологосъобразни продукти. * Ще липсват основания за въвеждане на РОП за текстилни продукти, които няма да даде възможност за разрешаването на проблемите, свързани с управлението на отпадъците от тези продукти, което е свързано със загуба не ресурси и нелоялни практики.   **Социални негативни въздействия:**   * Българските граждани ще бъдат поставени в неравностойно положение спрямо гражданите на другите държави поради липсата на законова основа за прилагането на мерки, насочени към по-екологосъобразни продукти, възможности за повторна употреба и управление на отпадъците по реда на йерархията на отпадъците. * Негативните екологични последици имат пряко социално въздействие, в.ч. по отношение на отпадъците от текстил, при които са налице нерегламентирани дейност, за които няма да бъдат предприети мерки. * Ще бъде ограничен достъпът на гражданите до услуги по разделно събиране на отпадъци, тъй като няма да бъдат налице основания за задължително разширяване на системите над * Като цяло българските граждани ще получават по-ниско качество на услугите по управление на отпадъците, спрямо граждани на други държави-членки.   **Екологични негативни въздействия:**   * Негативните въздействия са свързани с липса на законова база за увеличаване на количествата на рециклираните суровини и оттам продължаване на практиките по обезвреждане на отпадъците. * Това ще доведе до значително по-бързо изчерпване на капацитета на депата за отпадъци. * Ще продължат да са налице предпоставки за замърсяване и рискове за отделните компонентите на околната среда, без възможност за намаляване на въздействието върху климата, чрез намаляване емисиите на парникови газове в резултат на депонирането, в т.ч. поради липсата на мерки за превенция на хранителни отпадъци. * Ще липсват законови възможности за въвеждането на мерки, задължения и изисквания, насочени към проектиране и производството на по-екологосъобразни продукти.   **Други:**  **При неспазване на процедурата по транспониране е налице риск от стартиране на наказателна процедура срещу Р България.**  **Този вариант е неприложим, тъй като възниква задължение за транспониране, произтичащо от акт на ЕС.**  **Вариант 2: Приемане на ЗИД на ЗУО**  **Икономически негативни въздействия:**   * **Общини**   Необходими са допълнителни инвестиции и разходи по отношение на въвеждане на допълнителни системи за разделно събиране към 31 декември 2024 г.  Необходими са средства (финансови и административни разходи) за разширяване на политиките по превенция на отпадъците и подобряване работата на системите за разделно събиране чрез по-добър контрол и въвеждане на стимули с оглед постигането на по-високите цели по рециклиране на битови отпадъци.  Въвеждането на цел за ограничаване на депонирането едновременно с повишените цели по рециклиране ще изисква допълнителни инвестиции и разходи за общините за осигуряване на други методи за оползотворяването на тези битови отпадъци, които не могат да бъдат рециклирани, но биха надхвърлили допустимите количества за депониране.   * **Лица, които извършват дейности с отпадъци**   Възможно е да е налице необходимост от допълнителни инвестиции за определени лица, които извършват дейности по рециклиране по отношение на степента на рециклиране, тъй като водещите технологии и методи за рециклиране биха осигурявали по-висока степен на рециклиране, което ги прави още по-предпочитани поради по-високите цели. Съответно за някои предприятия би било налице необходимост от допълнителни инвестиции, за да бъдат по-конкурентни.   * **Организации по оползотворяване**   Необходими са допълнителни инвестиции и разходи по отношение на подобряването и разширяване на системите за разделно събиране на отпадъците в обхвата на РОП. Тези отпадъци се управляват от организации по оползотворяване, но имат пряко отношение към изпълнението на целите за битови отпадъци на общините.  Необходими са допълнителни разходи за привеждане дейността на организациите по оползотворяване на отпадъци в съответствие с всички минимални директивни изисквания за схемите на РОП, в т.ч. изискванията за модулиране на вноските на организациите спрямо възможностите на продуктите за повторна употреба, поправка и по-лесно рециклиране.   * **Лица, които пускат на пазара продукти**   Възможно е разходите за вноските, които заплащат да се увеличат в следствие на изискването за тяхното модулиране въз основа на възможностите за повторна употреба, ремонт и рециклиране на продуктите.  При въвеждане на РОП за текстилни продукти и обувки лицата, които ги пускат на пазара ще следва да заплащат финансови вноски при членство в организации по оползотворяване по аналогия със сегашните видове продукти, за които е въведена РОП.  Конкретните размери и финансови въздействия следва да се определят за всеки отделен подзаконов акт по чл. 13 от ЗУО, с който се регулира съответния поток.  Общите директивни изисквания за проектиране и производство на продуктите по начин, насочен към многократна употреба и по-лесно и ефективно рециклиране следва да доведе до увеличени разходи за производителите. Тези мерки ще бъдат въвеждани чрез националните стратегически документи, което означава, че повишено въздействие в краткосрочен и средносрочен план не се очаква за българските фирми   * **Неправителствени организации в сферата**   За тях не се очакват негативни икономически въздействия, тъй като те са идентифицирани като косвена заинтересована страна.   * **Граждани**   Възможно е в средносрочен план, изискванията към продуктите, пускани на пазара и евентуално повишаване на някои вноски към организациите по оползотворяване да доведе до минимално повишаване на крайните потребителски цени.   * **Производители и търговци на хранителни стоки**   Разходите за тях биха се повишили, доколкото се въвеждат основни изисквания за трайно намаляване на хранителните отпадъци  **Социални негативни въздействия:**  Не са идентифицирани за нито една от основните групи заинтересовани страни, в ч. за самите граждани, при които не се очаква евентуални негативни въздействия под формата на минимално повишаване на цените на определени стоки в средносрочен план да доведе до социално въздействие. Не се допускат и други социални въздействия, произтичащи от пазара на труда, демография или друг социален аспект.  **Екологични негативни въздействия**:  Не са идентифицирани за нито една от идентифицираните заинтересовани страни.  **Други:**  Не са идентифицирани за нито една от идентифицираните заинтересовани страни. | |
| 6. Положителни въздействия:  *Опишете качествено (при възможност – и количествено) всички значими потенциални икономически, социални, екологични и други ползи за идентифицираните заинтересовани страни за всеки един от вариантите в резултат на предприемане на действията. Посочете как очакваните ползи кореспондират с формулираните цели.*  **Вариант 1: Без действие**  **Икономически положителни въздействия:**  Доколкото изискванията и мерките, които са предвидени във варианта със ЗИД на ЗУО очаквано ще доведат до допълнителни инвестиции и разходи, то вариант „Без действие“ ще спести разходите за съответните идентифицирани страни, посочени по-горе.  **Социални положителни въздействия:**  Не са налице социални положителни въздействия.  **Екологични положителни въздействия:**  Не са идентифицирани.  **Други:**  Не са идентифицирани.  **Този вариант е неприложим, тъй като възниква задължение за транспониране, произтичащо от акт на ЕС.**  **Вариант 2: Приемане на ЗИД на ЗУО**  **Икономически положителни въздействия:**   * **Общини**   Необходимостта от постигане на по-високи цели по рециклиране на битови отпадъци в средносрочен и дългосрочен план ще доведе до намаляване на разходите на общините за депониране на смесени битови отпадъци.   * **Лица, които извършват дейности с отпадъци**   Увеличаването на количеството и качеството на рециклируемите суровини с национален произход, поради необходимостта от постигане на по-високи количествени цели и разширяване на системите за разделно събиране ще намали необходимостта от внос на рециклируеми суровини за българските рециклиращи предприятия.  Възможностите за нарастване на броя на странични продукти и признаване на „край на отпадъка“ на европейско равнище ще създаде сигурност на операторите, действащи на пазарите на вторични суровини и възможности за разширяване на пазара за български юридически лица като създаде възможности за индустриална симбиоза чрез реализиране на тези продукти материали и вещества на пазари, които не се регулират от законодателството по отпадъци.   * **Организации по оползотворяване**   Икономическите въздействия се изразяват в повишаване на конкуренцията между операторите на отпадъци, с които работят организациите по оползотворяване. Необходимостта от постигане на по-високи цели за битови отпадъци ще доведе по-добро сътрудничество с общините, тъй като отпадъците в системите на РОП допринасят значително за тези цели. Това ще повиши разделно събраните рециклируеми суровини и оттам ще оптимизира разходите на организациите и приходите от тяхната продажба.   * **Лица, които пускат на пазара продукти**   Общите минимални изисквания към схемите за разширена отговорност на производителя следва да позволят да се намалят разходите и да се подобрят резултатите, както и да се осигурят еднакви условия на конкуренция, включително за малките и средните предприятия.  По отношение на текстилните продукти и обувки, въвеждането на РОП, чиято законова рамка се въвежда с проекта на акт, както и изискването за регистър на лицата, които пускат на пазара, ще допринесат за увеличаване на контрола и намаляване на нелоялна конкуренция и сив сектор.   * **Неправителствени организации в сферата**   Не се очакват преки икономически положителни въздействия.   * **Граждани**   В дългосрочен план необходимостта от повишаване на рециклирането и ограничаването на депонирането на битови отпадъци ще има пряка полза за гражданите изразена в намаляване на размера на такса „битови отпадъци“.   * **Производители и търговци на хранителни стоки**   Не се очакват преки икономически ползи.  **Социални положителни въздействия:**  Повишаването на целите по рециклиране на битови отпадъци и изискванията за разширяване на системите за разделно събиране допринася за увеличаване на достъпността и качеството на услугите по управление на отпадъците за гражданите. Това е свързано както с нови потоци отпадъци, за които се въвежда разделно събиране, така и чрез необходимостта от повишаване на резултатите на съществуващите системи за управление на отпадъците.  Намаляването на количеството смесени битови отпадъци във времето ще допринесе също и за оптимизиране и пренасочване на общинските разходи за управление, което ще доведе до ползи за гражданите.  Необходимостта от въвеждане на мерки в посока стимулиране на повторната употреба и ремонт на стоки като част от мерките за предотвратяване на отпадъците ще има допълнителен социален положителен ефект, тъй като ще разшири пазара за повторна употреба, което има социално-икономическа добавена стойност.  **Екологични положителни въздействия:**  Общите минимални изисквания към схемите за разширена отговорност на производителя следва да създадат стимули за производителите да отделят по-голямо внимание при разработването на продуктите на тяхната пригодност за рециклиране, повторна употреба, ремонтиране, и на наличието на опасни вещества.  Цялостното повишаване на целите по рециклиране в комбинация с мерките по предотвратяване на образуването и ограничаване на депонирането водят до комбинация от положителни екологични ефекти свързани с намаляване на замърсяване, намаляване на рисковете за отделните компонентите на околната среда в т.ч. и намаляване на въздействието върху климата, чрез намаляване емисиите на парникови газове.  **Други**:  Не са идентифицирани. | |
| 7. Потенциални рискове:  *Посочете възможните рискове от приемането на нормативната промяна, включително възникване на съдебни спорове.*  Не са идентифицирани рискове от приемането на ЗИД на ЗУО. Това произтича от наличието на цялостен политически консенсус на ниво ЕС за необходимостта от амбиция и повишаване на целите и мерките в областта на отпадъците. Настоящият законопроект има за цел транспонирането на изменената Директива 2008/98/ЕС. Доколкото е налице изискване за допълнително разработване и прилагане на специфични национални мерки, насочени към стимулиране и въвеждане на мерки по превенция и повторна употреба, и в посока на по-ресурсноефектвивно производство, това е само заложено като законово изискване и съответно не е налице риск от липса на консенсус със заинтересованите страни. Това е така, защото самите мерки следва да залегнат на следващ етап в национални стратегически документи и второстепенни актове. | |
| 8.1. Административната тежест за физическите и юридическите лица:  Х Ще се повиши   Ще се намали   Няма ефект  Изискванията по отношение на схемите на разширена отговорност на производителя, въвеждане на разделно събиране на допълнителни потоци отпадъци, промени по отношение на отчитане и изчисляването на целите по рециклиране на битови отпадъци, изисквания към процедурите по признаване на страничен продукт и „край на отпадъка“ ще доведат до необходимост от промяна или въвеждане на допълнителна отчетност и извършване на контролна дейност по отношение на общини, производители, организации по оползотворяване на отпадъци, оператори на отпадъци. По отношение на обувки и текстил се създава законовата рамка за въвеждане на разширена отговорност на производителя, от което на следващ етап ще произтече допълнителна административна тежест за съответните производители и вносители на обувки и текстил.  8.2. Създават ли се нови регулаторни режими? Засягат ли се съществуващи режими и услуги?  В ЗУО, чрез промяна на съответните разпоредби се създава рамка за въвеждане на разширена отговорност на производителя за обувки и текстил с оглед изпълнението на задължението за въвеждане на разделно събиране на текстилни отпадъци. Същевременно вече съществуващият режим на разширена отговорност, въведен за шест потока (отпадъци от опаковки, излязло от употреба електрическо и електронно оборудване, излезли от употреба гуми, отработени батерии и акумулатори, излезли от употреба МПС и отработени масла) следва да бъде съобразен с въведените по директива минимални изисквания и да бъдат направени съответните промени. | |
| 9. Създават ли се нови регистри?  ДА  Съществуващите разпоредби за публични регистри по чл. 45 от ЗУО, поддържани от ИАОС се допълват като се въвежда нов регистър за лицата, които пускат на пазара обувки и текстил.  Когато отговорът е "да", посочете колко и кои са те | |
| 10. Как въздейства актът върху микро-, малките и средните предприятия (МСП)?  Х Актът засяга пряко МСП   Актът не засяга МСП   Няма ефект  Въздействието върху МСП с изменението на ЗУО е налице, но е минимално. Конкретно се обуславя единствено от административното задължение за включване и подаване на информация в регистър на лицата, които пускат на пазара текстилни продукти.  Финансови и административни въздействия върху МСП следва да бъдат оценявани в конкретика едва на следващ етап с промяна на подзаконовата нормативна уредба, от която ще произтекат конкретните подробни изисквания, свързани с РОП по отделните потоци. Това ще включва въвеждането на конкретни финансови задължения и техния размер за лицата, пускащи на пазара текстилни продукти, както и евентуална промяна в размерите на вече въведените финансови задължения за другите потоци. | |
| 11. Проектът на нормативен акт изисква ли цялостна оценка на въздействието?   Да  Х Не | |
| 12. Обществени консултации:  *Обобщете най-важните въпроси за консултации в случай на извършване на цялостна оценка на въздействието или за обществените консултации по чл. 26 от Закона за нормативните актове. Посочете индикативен график за тяхното провеждане и видовете консултационни процедури.*  Проектът на ЗИД на ЗУО ще бъде публикуван за обществени консултации за 30 дни на интернет страницата на МОСВ и на Портала за обществени консултации. | |
| 13. Приемането на нормативния акт произтича ли от правото на Европейския съюз?  *Моля посочете изискванията на правото на Европейския съюз, включително информацията по т. 8.1 и 8.2, дали е извършена оценка на въздействието на ниво Европейски съюз, и я приложете (или посочете връзка към източник).*  X Да   Не  Директива 2018/850/ЕС за изменение на Директива 1999/31/ЕО относно депонирането на отпадъци, чл. 2  Директива 2018/851/ЕС за изменение на Директива 2008/98/ЕО относно отпадъците, чл. 2  Оценка на въздействието на законодателен пакет „Кръгова икономика“ на ЕК, който включва изменение на посочените директиви:  <https://eur-lex.europa.eu/legal-content/BG/TXT/?uri=CELEX:52014SC0207> | |
| 14. Име, длъжност, дата и подпис на директора на дирекцията, отговорна за изработването на нормативния акт:  Име и длъжност: С. Стоянова, директор на дирекция „Управление на отпадъците и опазване на почвите“  Дата:  Подпис: | |